IZVEDBENA UREDBA KOMISIJE (EU) 2021/461

z dne 16. marca 2021

o spremembi Uredbe (ES) št. 1235/2008 glede datuma prejema zahtevkov za priznanje nadzornih organov in izvajalcev nadzora za namene enakovrednosti v okviru ureditev za uvoz ekoloških proizvodov na podlagi Uredbe Sveta (ES) št. 834/2007

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91 (1) ter zlasti člena 33(3) in člena 38(d) Uredbe,

ob upoštevanju naslednjega:

(1) Uredba (EU) 2018/848 Evropskega parlamenta in Sveta (2) določa, da bo sistem nadzornih organov in izvajalcev nadzora, ki jih Komisija priznava na podlagi člena 33(3) Uredbe (ES) št. 834/2007 za izvajanje nadzora in izdajanje certifikatov v tretjih državah za namen uvoza proizvodov z enakovrednimi jamstvi, nadomeščen s sistemom nadzornih organov in izvajalcev nadzora, ki jih Komisija priznava za namen uvoza skladnih proizvodov.

(2) Zaradi izbruha pandemije COVID-19 in s tem povezane krize v javnem zdravju so bili datum začetka uporabe Uredbe (EU) 2018/848 in nekateri drugi datumi iz navedene uredbe z Uredbo (EU) 2020/1693 Evropskega parlamenta in Sveta (3) odloženi za eno leto. Zato se bo Uredba (EU) 2018/848 uporabljala od 1. januarja 2022.

(3) Za zagotovitev, da so bile na voljo potrebne upravne zmogljivosti za pravočasno priznanje nadzornih organov in izvajalcev nadzora v okviru novega sistema, je bil člen 11(1) Uredbe Komisije (ES) št. 1235/2008 (4) spremenjen z Izvedbeno uredbo (EU) 2020/25 (5), da se je uvedel skrajni rok za prejemanje novih zahtevkov za priznanje nadzornih organov in izvajalcev nadzora za namen enakovrednosti v okviru starega sistema. Ta skrajni rok je 30. junij 2020.

(4) Zato je treba ponovno spremeniti člen 11(1) Uredbe (ES) št. 1235/2008, da se rok prejema novih zahtevkov za priznanje nadzornih organov in izvajalcev nadzora za namen enakovrednosti v okviru starega sistema uvoza uskladi z rokom vzpostavitve novega sistema uvoza v Uredbi (EU) 2018/848.

(5) Uredbo (ES) št. 1235/2008 bi bilo zato treba ustrezno spremeniti.

(6) Da bi imeli zadevni nadzorni organi in izvajalci nadzora možnost, da v celoti izkoristijo obdobje, ki je ostalo do 30. junija 2021 po ponovni vzpostavitvi zadevnega orodja informacijske tehnologije, bi morala ta uredba nujno začeti veljati dan po objavi v Uradnem listu Evropske unije.

(7) Ukrepi iz te uredbe so v skladu z mnenjem Odbora za ekološko pridelavo –

SPREJELA NASLEDNJO UREDBO:

Člen 1 V členu 11(1) Uredbe (ES) št. 1235/2008 se datum „30. junija 2020“ nadomesti s „30. junija 2021“.

Člen 2 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 16. marca 2021 Za Komisijo Predsednica Ursula VON DER LEYEN

(1) UL L 189, 20.7.2007, str. 1.

(2) Uredba (EU) 2018/848 Evropskega parlamenta in Sveta z dne 30. maja 2018 o ekološki pridelavi in označevanju ekoloških proizvodov in razveljavitvi Uredbe Sveta (ES) št. 834/2007 (UL L 150, 14.6.2018, str. 1).

(3) Uredba (EU) 2020/1693 Evropskega parlamenta in Sveta z dne 11. novembra 2020 o spremembi Uredbe (EU) 2018/848 glede datuma začetka njene uporabe in nekaterih drugih datumov iz navedene uredbe (UL L 381, 13.11.2020, str. 1).

(4) Uredba Komisije (ES) št. 1235/2008 z dne 8. decembra 2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav (UL L 334, 12.12.2008, str. 25).

(5) Izvedbena uredba Komisije (EU) 2020/25 z dne 13. januarja 2020 o spremembi in popravku Uredbe (ES) št. 1235/2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav (UL L 8, 14.1.2020, str. 18).